عید مباہلہ کے موقع پر قائد ملت جعفریہ پاکستان کی مبارکباد

رسا نیوز ایجنسی - قائد ملت جعفریہ پاکستان حجت السلام و المسلمین سید ساجد علی نقوی نے عید مباہلہ کے موقع پر عالم اسلام کو مبارکباد پیش کی ۔

خبر کا کوڈ: ۶۰۸۹

تاریخ: ۳۰ دی ۲۰۱۳ - ۱۶:۱۳

رسا نیوز ایجنسی کی رپورٹ کے مطابق، شیعہ علماء کونسل پاکستان کے سربراہ اور قائد ملت جعفریہ پاکستان حجت السلام و المسلمین سید ساجد علی نقوی نے اپنے ارسال کردہ پیغام میں عید مباہلہ ، عید حقانیت اسلام بر کفر کی عالم اسلام کو مبارکباد دی ۔

اس پیغام کا مفصل متن مندرجہ ذیل ہے :

عید مباہلہ خاصان خدا کی طرف سے دین خدا کی صداقت و حقانیت کو ثابت کرنے کے لئے میدان عمل میں آنے کا دن ہے جس کی وجہ سے دین حق سے انکار کرنے والوں کو ذلت و رسوائی کا سامنا کرنا پڑا۔

جس دین کامل کو خدا کے نزدیک پسندیدہ ترین دین قرار دیا گیا ہو اور جس کی ترویج و اشاعت کے لئے رحمت اللعالمین جیسی ہستی نے تکالیف اور مصائب برداشت کئے ہوں اور پھر جس دین کی سچائی کو دنیائے عالم پر واضح کرنے کے لئے رسول خدا اپنے اہل بیت اطہار علیھم السلام کے ہمراہ  مباہلے کے لئے نکل پڑے ہوں یہ امر عالم انسانیت کو اس جانب متوجہ کرتا ہے کہ جلد یا بدیر بالاخر دنیائے عالم کو دین حق کی جانب ہی رخ کرنا پڑے گا کیونکہ دین اسلام ہی بالاخر انسان کی دنیوی و اخروی فلاح اور نجات کا ضامن ہے۔

روز مباہلہ پیغمبر گرامی(ص) نے اپنے حقیقی جانشینوں کا تعارف کرا کے یہ بات رہتی دنیا تک کے لئے واضح کردی کہ اگر سسکتی اور بھٹکتی ہوئی انسانیت کے لئے اگر کوئی نمونہ عمل ہے تو وہ خانواوہ رسالتؐ کے علاوہ کوئی اور نہیں کیونکہ خانوادہ عصمت و طہارت نے اپنے عمل و کردار کے ذریعے دنیائے عالم کی رشد و ہدایت کا سامان فراہم کیا اورمعاشرے میں عدل و انصاف کے قیام اور بدی کی قوتوں کے خلاف اعلان جہاد بلند کرکے بلا تفریق مذہب و مسلک، رنگ و نسل ، انسانیت کی رہنمائی کا فریضہ انجام دیا ۔

عید مباہلہ کی بابرکت ساعتوں میں ہمیں اس عہد کی تجدید کرنا ہوگی کہ دین حق کی سربلندی اور ترویج  کے لئے کوئی کسر اٹھا نہ رکھیں گے اور راہ حق پر عمل پیرا ہوکر اپنی انفرادی اور اجتماعی زندگیوں کوبہتر بنانے کی سعی و کوشش کریں گی۔